钦定古今图书集成/理学汇编/学行典/第204卷 > 杨应祈
## 钦定古今图书集成/理学汇编/学行典/第204卷 > 杨应祈

按《松江府志》：“杨应祈，字懋延，允绳子。父以忠谏坐死。
应祈甫弱冠，痛父冤，匍匐橐𫗴，日省父狱中。退而蓬
跣蓐食，悲号吁天，愿以身代。遂刺臂血书疏，将击登
闻鼓鸣冤，母黄孺人泣止之曰：‘杨氏自祖父四传，仅
尔一脉，藉令复蹈危机，徒死无益’。焚其草格，不得上。
久之，传闻采取灵芝，应祈赍粮入山，至平坡寺，得芝”
二本，具疏上之，请代父死。黄孺人复止之。于是服苍
头、短后衣，擗踊长安街头，徬徨无以为计。遂入狱，与
父决，竟不食死，时年二十七。允绳竟不免。黄孺人偕
子妇袁，奉两丧归。吴国伦诔之曰：“一时双榇返，烟雨
暗江东。”天下闻而悲之。子忠裕，举乡荐，上疏请旌；奉
旨建孝子节妇坊，表其庐。